Sådan lyder det fra 36-årige Rasmus M. Pedersen, der er initiativtager til en såkaldt tryghedskæde, der natten til søndag vil være at se i det centrale Aalborg. Initiativet kommer efter drabet på den blot 22-årige sygeplejestuderende Mia Skadhauge Stevn, der mistede livet efter en tur i byens Jomfru Ane Gade for præcis en uge siden. Rasmus M. Pedersen håber på, der dukker mange op til eventet natten til søndag. - Jeg vil gerne være med til at få de unge mennesker godt hjem fra en festlig aften, siger Rasmus M. Pedersen, der tilføjer, at han har købt 45 fakler og planen, er, at dem, der dukker op, vil få udleveret en fakkel og danne en kæde igennem Jomfru Ane Gade og til Vesterbro. Fakkelkæde på Vesterbro En fakkelkæde, der begynder på Vesterbro 99 foran Netto - samme sted, hvor Mia sidst er set i live. - Vi stiller os og mindes Mia med symbolsk lys, samtidig med at vi lyser op og viser, at de unge ikke er alene, og ingen skal gå alene eller stå og vente på bussen alene, siger manden bag det spontane initiativ. - Det, der er sket, er jo alle forældres mareridt, tilføjer Rasmus M. Pedersen, der selv er far til to små børn. I byen med smil og ikke frygt Drabet på den 22-årige Mia Skadhauge Stevn har sat mange tanker i gang hos ham - dels i forhold til hvordan Aalborg er som studieby og by for de unge og dels falder tanker på, hvordan det vil være, når hans egne børn en dag bliver gamle nok til at ville i Gaden. - Vi bør som forældre kunne sende vores børn i byen med et smil og ikke med en frygt. Og det, der er sket, ligger så langt væk fra det, som Aalborg er som studieby; nemlig et trygt sted for de unge at færdes i, siger Rasmus M. Pedersen, der til dagligt arbejder med kommunikation i Aalborg Kommune. Også spørgsmål om mere overvågning i gadebilledet har rejst sig hjemme hos familien i Vejgaard - i gåafstand fra hvor Mia Skadhauge Stevn boede. - Mange er utrygge nu, og det kan jeg godt forstå, så derfor er det relevant at stille spørgsmål om, hvordan kan vi gøre det at gå i byen til en fest og ikke en frygt, siger Rasmus M. Pedersen. Samme rute som Mia gik Helt konkret gør han nu selv noget, når han inviterer alle interesserede til at være med i den tryghedsskabende kæde, som har til formål at vise, at vold og utryghed ingen plads har i Aalborg. Planen er, at kæden med fakler lyser samme rute som, Mia Skadhauge Stevn gik for præcis en uge siden, op. Er man interesseret i at deltage i den tryghedsskabende kæde, skal man møde op på Vesterbro 99 klokken 4 natten til søndag.

Referat:
- Jeg kendte ikke Mia, men Nordjylland er ikke større end, når én bliver ramt, så bliver alle ramt.